Ռոբերտ Ջեքսոն

Ռոբերտ Ջեքսոն (, ), գլխավոր դատախազ (1940-1941) և ԱՄՆ Գերագույն դատարանի դատավոր (1941-1954), Նյունբերգյան դատավարության ժամանակ ԱՄՆ-ի գլխավոր մեղադրող։

Կենսագրություն 
Ծնվել է Փենսիլվանիա նահանգի Սփրինգ Կրիկ քաղաքում, ավարտել է Ֆրյուսբուրգի (Նյու Յորք նահանգ) դպրոցը։ 18 տարեկանում Ջեյմսթաունում սկսել է աշխատել որպես իրավաբանի օգնական մինչև 1913 թվականը՝ մեկ տարվա ընդմիջումով, քանի որ հաճախում էր Իրավունքի դպրոց (Նյու Յորք նահանգ)՝ պարապմունքների։ 21 տարեկանում Ջեքսոնը քննություն է հանձնել փաստաբանի որակավորում ստանալու համար և սկսել է ինքնուրույն պրակտիկան։ Հաջորդ քսան տարիների ընթացքում նա ունեցել է փաստաբանի հաջող կարիերա։

1934 թվականին անցել է քաղաքացիական ծառայության և նշանակվել ԱՄՆ ֆինանսների նախարարության ներքին եկամուտների Բյուրոյի խորհրդական (այժմ՝ Ներքին Եկամուտների ծառայություն)։ Երկու տարի անց Ջեքսոնը դարձավ ԱՄՆ-ի գլխավոր դատախազի օգնականը և գլխավորեց արդարադատության նախարարության հարկային վարչությունը, իսկ ևս մեկ տարի անց՝ հակամենաշնորհային վարչությունը։ 1938 թվականին Ջեքսոնը դարձավ գլխավոր սոլիսիտոր։ Արդարադատության նախարարությունում ծառայության ժամանակ Ջեքսոնը մասնակցել է մի քանի գործերի, որոնք լայն ճանաչում են ձեռք բերել Ռուզվելտի Նոր կուրսի ժամանակ, մասնավորապես ֆինանսների նախկին նախարար Էնդրյու Մելոնի գործում, որը մեղադրվում էր հարկերից խուսափելու մեջ, և հակամենաշնորհային գործ Alcoa ընկերության դեմ։ 1940 թվականին Ռուզվելտը Ջեքսոնին նշանակել է գլխավոր դատախազի պաշտոնում (միաժամանակ՝ արդարադատության նախարարության ղեկավար), բայց արդեն հաջորդ տարի Ջեքսոնը զբաղեցրել է Գերագույն դատարանի դատավորի ազատված տեղը։

Եղել է իր ժամանակի ամենահեղինակավոր դատավորներից մեկը։ Ջեքսոնի կողմից գրված որոշումներն ու նրա հատուկ կարծիքները հետագայում հաճախ մեջբերվում էին դատարանների կողմից։ Այդ գործերի թվում, որոնց վերաբերյալ որոշումը կազմել է Ջեքսոնը, կարելի է նշել՝ Արևմտյան Վիրջինիայի կրթության դեպարտամենտն ընդդեմ Բարնեթի (հակասահմանադրական է ճանաչվել այն կանոնը, որը աշակերտներին պարտավորեցնում է պատիվ տալ ամերիկյան դրոշին)։ 1950 թվականների սկզբին Գերագույն դատարանի ապագա նախագահ Ուիլյամ Ռենկվիստը Ջեքսոնի մոտ աշխատել է որպես գրասենյակային ծառայող։

1945 թվականին Թրումենը Ջեքսոնին նշանակել է ԱՄՆ-ի ներկայացուցիչ՝ հետագայում նացիստական ռազմական հանցագործների նկատմամբ դատավարության ժամանակ։ Ջեքսոնը մասնակցել է միջազգային ռազմական տրիբունալի կանոնադրության գրմանը, իսկ հետո եղել է ԱՄՆ-ի կողմից գլխավոր մեղադրողը Նյուրնբերգյան գործընթացում (օգնական Թոմաս Դոդ)։

Ռոբերտ Ջեքսոնը մահացել է 1954 թվականին՝ 62 տարեկանում, ԱՄՆ-ի համար նշանակալից գործի վերաբերյալ որոշում կայացնելուց անմիջապես հետո՝ Բրաունը կրթության խորհրդի դեմ (Գերագույն դատարանը անօրինական է ճանաչել դպրոցներում բաժանումը), որի ընդունման մեջ նա կարևոր դեր է խաղացել։

Ծանոթագրություններ

Արտաքին հղումներ 
 Ռոբերտ Ջեքսոնին նվիրված կայքէջ
 Ջեքսոնի զեկույցը Նյուրնբերգյան գործընթացի մասին

ԱՄՆ-ի դեմոկրատական կուսակցության անդամներ
20-րդ դարի ամերիկացի քաղաքական գործիչներ
Ամերիկացի փաստաբաններ
ԱՄՆ-ի քաղաքական գործիչներ
Սրտամկանի ինֆարկտից մահացածներ